b'\n_START_ARTICLE_\nPort de Larrau\n_START_PARAGRAPH_\nPort de Larrau (spansk: Puerto de Larrau; baskisk: Larraineko mendatea eller Uthurz\xc3\xa9h\xc3\xa9tako-L\xc3\xa9poua i den lokale baskiske dialekten Zuberoa) er et 1\xc2\xa0573 meter h\xc3\xb8yt fjellpass i de sentrale Pyreneene. Det danner overgangen mellom den tidligere provinsen Soule i fransk Baskerland og den spanske Valle de Salazar. Det vil si at den utgj\xc3\xb8r forbindelsen mellom d\xc3\xa9partement Pyr\xc3\xa9n\xc3\xa9es-Atlantiques og regionen Navarra. Over passet ruver den 2\xc2\xa0017\xc2\xa0meter h\xc3\xb8ye Pic d\xe2\x80\x99Orhy (p\xc3\xa5 spansk Orhi).\n_START_SECTION_\nStrekning\n_START_PARAGRAPH_\nStartende i Ochagav\xc3\xada (Navarra i Spania) er Port de Larrau 19,3\xc2\xa0km lang med en 100 meter tunnel n\xc3\xa6r toppen. OVer denne distansen er stigningen 815 meter, et gjennomsnitt p\xc3\xa5 4,2 prosent, med et maksimum p\xc3\xa5 8 prosent._NEWLINE_N\xc3\xa5r en kommer fra nord f\xc3\xb8rer veien f\xc3\xb8rst gjennom dalen Gave de Larrau, deretter opp en bratt stigning til stedet Larrau p\xc3\xa5 630\xc2\xa0moh. Her starter den egentlige passvegen som over en lengde p\xc3\xa5 7,3\xc2\xa0km stiger dr\xc3\xb8ye 700 h\xc3\xb8ydemeter til den 1\xc2\xa0362\xc2\xa0m h\xc3\xb8ye Col d\xe2\x80\x99Erroymendi. Uten store h\xc3\xb8ydeforskjeller f\xc3\xb8lger veien deretter den \xc3\xb8stlige siden til Pic d\xe2\x80\x99Orhy opp til 1\xc2\xa0424\xc2\xa0moh. De siste 1,5\xc2\xa0km opp til passh\xc3\xb8yden er bratt med tre kurver. Den spanske siden er mye flatere, til landsbyen Ochagav\xc3\xada p\xc3\xa5 758\xc2\xa0moh. er det 19\xc2\xa0km. Den \xc3\xb8vre strekningen er 10,5\xc2\xa0km lang med en h\xc3\xb8ydeforskjell p\xc3\xa5 665\xc2\xa0meter. Mellom landsbyen Larrau og toppen passerer klatringen over Col d\xe2\x80\x99Erroymendi ved 1 362 meter.\n_START_SECTION_\nTour de France\n_START_PARAGRAPH_\nPort de Larrau har s\xc3\xa5 langt st\xc3\xa5tt to ganger p\xc3\xa5 Tour de France-programmet, og er p\xc3\xa5 grunn av den store stigninga klassifisert som Hors cat\xc3\xa9gorie \xe2\x80\x93 den hardeste kategorien. I 1996 vant Richard Virenque 17. etappe til Pamplona. I 16. etappe under 2007-Touren n\xc3\xa5dde Vicente Garcia Acosta passh\xc3\xb8yden f\xc3\xb8rst, tett fulgt av Juan Mauricio Soler som ledet forf\xc3\xb8lgergruppen.'